"说苑·权谋"是西汉史学家刘向创作的一篇散文.作品原文 说苑·权谋 圣王之举事,必先谛之于谋虑,而后考之于蓍龟.白屋之士,皆关其谋;刍荛之役,咸 尽其心.故万举而无遗筹失策.传曰:"众人之智,可以测天,兼听独断,惟在一人."此 大谋之术也.谋有二端:上谋知命,其次知事.知命者预见存亡祸福之原,早知盛衰废兴之 始,防事之未萌,避难于无形,若此人者,居乱世则不害于其身,在乎太平之世则必得天下 之权;彼知事者亦尚矣,见事而知得失成败之分,而究其所终极,故无败业废功.孔子曰: "可与适道,未可与权也."夫非知命知事者,孰能得权谋之术.夫权谋有正有邪;君子之 权谋正,小人之权谋邪.夫正者,其权谋公,故其为百姓尽心也诚;彼邪者,好私尚利,故 其为百姓也诈.夫诈则乱,诚则平,是故尧之九臣诚而兴于朝,其四臣诈而诛于野.诚者隆 至后世;诈者当身而灭.知命知事而能于权谋者,必察诚诈之原而以处身焉,则是亦权谋之 术也.夫知者举事也,满则虑溢,平则虑险,安则虑危,曲则虑直.由重其豫,惟恐不及, 是以百举而不陷也. 杨子曰:"事之可以之贫,可以之富者,其伤行者也;事之可以之生,可以之死者,其 伤勇者也."仆子曰:"杨子智而不知命,故其知多疑,语曰:'知命者不惑.'晏婴是 也." 赵简子曰:"晋有泽鸣,犊,鲁有孔丘,吾杀此三人,则天下可图也."于是乃召泽 鸣,犊,任之以政而杀之.使人聘孔子于鲁.孔子至河,临水而观曰:"美哉水!洋洋 乎!丘之不济于此,命也夫!"子路趋进曰:"敢问奚谓也?"孔子曰:"夫泽鸣,犊, 晋国之贤大夫也.赵简子之未得志也,与之同闻见,及其得志也,杀之而后从政,故丘闻 之:刳胎焚夭,则麒麟不至;干泽而渔,蛟龙不游;覆巢毁卵,则凤凰不翔.丘闻之:君子 重伤其类者也." 孔子与齐景公坐,左右白曰:"周使来言庙燔."齐景公出问曰:"何庙也?"孔子 曰:"是厘王庙也."景公曰:"何以知之?"孔子曰:"诗云:'皇皇上帝,其命不 忒.'天之与人,必报有德,祸亦如之.夫厘王变文武之制而作玄黄宫室,舆马奢侈,不可 振也.故天殃其庙,是以知之."景公曰:"天何不殃其身而殃其庙乎?"子曰:"天以文 王之故也.若殃其身,文王之祀,无乃绝乎?故殃其庙以章其过也."左右入报曰:"周厘 王庙也."景公大惊,起拜曰:"善哉!圣人之智,岂不大乎!" 齐桓公与管仲谋伐莒,谋未发而闻于国.桓公怪之,以问管仲.管仲曰:"国必有圣人 也."桓公叹曰:"歖!日之役者,有执柘杵而上视者,意其是邪!"乃令复役,无得相 代.少焉,东郭垂至.管仲曰:"此必是也."乃令傧者延而进之,分级而立.管仲曰: "子言伐莒者也?"对曰:"然."管仲曰:"我不言伐莒,子何故言伐莒?"对曰:"臣 闻君子善谋,小人善意,臣窃意之也."管仲曰:"我不言伐莒,子何以意之?"对曰: "臣闻君子有三色:优然喜乐者,钟鼓之色;愀然清净者,缞绖之色;勃然充满者,此兵革 之色也.日者,臣望君之在台上也,勃然充满,此兵革之色也,君吁而不吟,所言者莒也, 君举臂而指所当者莒也.臣窃虑小诸侯之未服者,其惟莒乎?臣故言之."君子曰:"凡耳 之闻,以声也.今不闻其声而以其容与臂,是东郭垂不以耳听而闻也.桓公,管仲虽善谋, 不能隐圣人之听于无声,视于无形,东郭垂有之矣.故桓公乃尊禄而礼之." 晋太史屠余见晋国之乱,见晋平公之骄而无德义也,以其国法归周.周威公见而问焉, 曰:"天下之国,其孰先亡."对曰:"晋先亡."威公问其说.对曰:"臣不敢直言,示 晋公以天妖,日月星辰之行多不当,曰:'是何能然?'示以人事多义,百姓多怨,曰: '是何伤?'示以邻国不服,贤良不与,曰:'是何害?'是不知所以存,所以亡.故臣 曰:'晋先亡.'居三年,晋果亡.威公又见屠余而问焉.曰:"孰次之."对曰:"中山 次之."威公问其故.对曰:"天生民,令有辨,有辨,人之义也.所以异于禽兽麋鹿也, 君臣上下所以立也.中山之俗,以昼为夜,以夜继日,男女切踦,固无休息,淫昏康乐,歌 讴好悲,其主弗知恶,此亡国之风也.臣故曰:'中山次之.'居二年,中山果亡.威公又 见屠余而问曰:"孰次之."屠余不对.威公固请.屠余曰:"君次之."威公惧,求国之 长者,得锜畴,田邑而礼之,又得史理,赵巽以为谏臣,去苛令三十九物,以告屠余.屠余 曰:"其尚终君之身.臣闻国之兴也,天遗之贤人,与之极谏之士;国之亡也,天与之乱人 与善谀者."威公薨,九月不得葬.周乃分而为二,故有道者言,不可不重也. 齐侯问于晏子曰:"当今之时,诸侯孰危?"对曰:"莒其亡乎?"公曰:"奚故?" 对曰:"地侵于齐,货竭于晋,是以亡也." 智伯从韩,魏之兵以攻赵,围晋阳之城而溉之,城不没者三板.𫄨疵谓智伯曰:"韩, 魏之君必反矣."智伯曰:"何以知之?"对曰:"夫胜赵而三分其地,今城未没者三板, 臼灶生,人马相食,城降有日矣.而韩,魏之君无喜志而有忧色,是非反何也?"明日, 智伯谓韩,魏之君曰:"疵言君之反也."韩,魏之君曰:"必胜赵而三分其地,今城将胜 矣.夫二家虽愚,不弃美利而偝约为难不可成之事,其势可见也.是疵必为赵说君,且使君 疑二主之心,而解于攻赵也.今君听谗臣之言而离二主之交,为君惜之."智伯出,欲杀𫄨 疵,𫄨疵逃.韩,魏之君果反. 鲁公索氏将祭而亡其牲.孔子闻之,曰:"公索氏比及三年必亡矣."后一年而亡.弟 子问曰:"昔公索氏亡牲,夫子曰:'比及三年必亡矣.'今期年而亡.夫子何以知其将亡 也."孔子曰:"祭之为言索也,索也者尽也,乃孝子所以自尽于亲也.至祭而亡其牲,则 余所亡者多矣.吾以此知其将亡矣." 蔡侯,宋公,郑伯朝于晋.蔡侯谓叔向曰:"子亦奚以语我?"对曰:"蔡言地计众, 不若宋郑.其车马衣裘侈于二国,诸侯其有图蔡者乎?"处期年,荆伐蔡而残之. 白圭之中山,中山王欲留之,固辞而去.又之齐,齐王亦欲留之,又辞而去,人问其 辞.白圭曰:"二国将亡矣.所学者国有五尽,故莫之必忠,则言尽矣;莫之必誉,则名尽 矣;莫之必爱,则亲尽矣;行者无粮,居者无食,则财尽矣;不能用人又不能自用,则功尽 矣;国有此五者,毋幸,必亡.中山与齐皆当此.若使中山之与齐也,闻五尽而更之,则必 不亡也,其患在不闻也,虽闻又不信也.然则人主之务,在善听而已矣." 下蔡威公闭门而哭,三日三夜,泣尽而继以血,旁邻窥墙而问之.曰:"子何故而哭, 悲若此乎?"对曰:"吾国且亡."曰:"何以知也?"应之曰:"吾闻病之将死也,不可 为良医;国之将亡也,不可为计谋;吾数谏吾君,吾君不用,是以知国之将亡也."于是窥 墙者闻其言,则举宗而去之楚.居数年,楚王果举兵伐蔡.窥墙者为司马,将兵而往来,虏 甚众.问曰:"得无有昆弟故人乎?"见威公缚在虏中,问曰:"若何以至于此?"应曰: "吾何以不至于此?且吾闻之也,言之者行之役也,行之者言之主也.汝能行我言,汝为 主,我为役,吾亦何以不至于此哉?"窥墙者乃言之于楚王,遂解其缚,与俱之楚.故曰: "能言者未必能行,能行者未必能言." 管仲有疾,桓公往问之,曰:"仲父若弃寡人,竖刁可使从政乎?"对曰:"不可.竖 刁自刑以求入君,其身之忍,将何有于君."公曰:"然则易牙可乎?"对曰:"易牙解其 子以食君,其子之忍,将何有于君,若用之必为诸侯笑."及桓公殁,竖刁易牙乃作难.桓 公死六十日,虫出于户而不收. 石乞侍坐于屈建.屈建曰:"白公其为乱乎?"石乞曰:"是何言也?白公至于室无营 所,下士者三人与己相若,臣者五人,所与同衣者千人.白公之行若此,何故为乱?"屈建 曰:"此建之所谓乱也.以君子行,则可于国家行.过礼则国家疑之,且苟不难下其臣,必 不难高其君矣.建是以知夫子将为乱也."处十月,白公果为乱. 韩昭侯造作高门.屈宜咎曰:"昭侯不出此门."曰:"何也?"曰:"不时.吾所谓 不时者,非时日也.人固有利不利,昭侯尝利矣,不作高门.往年秦拔宜阳,明年大旱民 饥,不以此时恤民之急也,而顾反益奢,此所谓福不重至,祸必重来者也!"高门成,昭侯 卒.竟不出此门. 田子颜自大术至乎平陵城下,见人子问其父,见人父问其子.田子方曰:"其以平陵反 乎?吾闻行于内,然后施于外.外颜欲使其众甚矣."后果以平陵叛. 晋人已胜智氏,归而缮甲砥兵.楚王恐,召梁公弘曰:"晋人已胜智氏矣.归而缮甲 兵,其以我为事乎?"梁公曰:"不患,害其在吴乎?夫吴君恤民而同其劳,使其民重上之 令,而人轻其死以从上,使如虏之战,臣登山以望之,见其用百姓之信,必也勿已乎?其备 之若何?"不听,明年,阖庐袭郢. 楚庄王欲伐陈,使人视之.使者曰:"陈不可伐也."庄王曰:"何故?"对曰:"其 城郭高,沟壑深,蓄积多,其国宁也."王曰:"陈可伐也.夫陈,小国也,而蓄积多,蓄 积多则赋敛重,赋敛重则民怨上矣.城郭高,沟壑深,则民力罢矣."兴兵伐之,遂取陈. 石益谓孙伯曰:"吴将亡矣!吾子亦知之乎?"孙伯曰:"晚矣,子之知之也.吾何为 不知?"石益曰:"然则子何不以谏?"孙伯曰:"昔桀罪谏者,纣焚圣人,剖王子比干之 心.袁氏之妇,络而失其纪,其妾告之,怒弃之.夫亡者,岂斯人知其过哉?" 孝宣皇帝之时,霍氏奢靡,茂陵徐先生曰:"霍氏必亡.夫在人之右而奢,亡之道也. 孔子曰:'奢则不逊.'夫不逊者必侮上,侮上者,逆之道也.出人之右,人必害之.今霍 氏秉权,天下之人疾害之者多矣.夫天下害之而又以逆道行之,不亡何待?"乃上书言霍氏 奢靡,陛下即爱之,宜以时抑制,无使至于亡.书三上,辄报:"闻."其后霍氏果灭.董 忠等以其功封.人有为徐先生上书者,曰:"臣闻客有过主人者,见灶直,傍有积薪.客 谓主人曰:'曲其,远其积薪,不者将有火患.'主人默然不应,居无几何,家果失火. 乡聚里中人哀而救之,火幸息.于是杀牛置酒,燔发灼烂者在上行,余各用功次坐,而反不 录言曲者.向使主人听客之言,不费牛酒,终无火患.今茂陵徐福数上书言霍氏且有变, 宜防绝之.向使福说得行,则无裂地出爵之费,而国安平自如.今往事既已,而福独不得与 其功,惟陛下察客徙薪曲之策,而使居燔发灼烂之右."书奏,上使人赐徐福帛十匹,拜 为郎. 齐桓公将伐山戎,孤竹,使人请助于鲁.鲁君进群臣而谋,皆曰:"师行数十里,入蛮 夷之地,必不反矣."于是鲁许助之而不行.齐已伐山戎,孤竹,而欲移兵于鲁.管仲曰: "不可.诸侯未亲,今又伐远而还诛近邻,邻国不亲,非霸王之道,君之所得山戎之宝器 者,中国之所鲜也,不可不进周公之庙乎?"桓公乃分山戎之宝,献之周公之庙.明年起兵 伐莒.鲁下令丁男悉发,五尺童子皆至.孔子曰:"圣人转祸为福,报怨以德."此之谓也. 中行文子出亡至边,从者曰:"为此啬夫者君人也,胡不休焉,且待后车者."文子 曰:"异日吾好音,此子遗吾琴,吾好佩,又遗吾玉,是不非吾过者也,自容于我者也.吾 恐其以我求容也,遂不入."后车入门,文子问啬夫之所在,执而杀之.仲尼闻之,曰: "中行文子背道失义以亡其国,然后得之,犹活其身,道不可遗也,若此." 卫灵公襜被以与妇人游,子贡见公.公曰:"卫其亡乎?"对曰:"昔者夏桀,殷纣不 任其过故亡;成汤,文武知任其过故兴,卫奚其亡也?" 智伯请地于魏宣子,宣子不与.任增曰:"何为不与?"宣子曰:"彼无故而请地,吾 是以不与."任增曰:"彼无故而请地者,无故而与之,是重欲无厌也.彼喜,必又请地于 诸侯,诸侯不与,必怒而伐之."宣子曰:"善."遂与地.智伯喜,又请地于赵,赵不 与,智伯怒,围晋阳.韩,魏合赵而反智氏,智氏遂灭. 楚庄王与晋战,胜之,惧诸侯之畏己也,乃筑为五仞之台,台成而觞诸侯,诸侯请约. 庄王曰:"我薄德之人也."诸侯请为觞.乃仰而曰:"将将之台,窅窅其谋,我言而不 当,诸侯伐之."于是远者来朝,近者入宾. 吴王夫差破越,又将伐陈.楚大夫皆惧,曰:"昔阖庐能用其众,故破我于柏举.今闻 夫差又甚焉."子西曰:"二三子,恤不相睦也,无患吴矣,昔阖庐食不贰味,处不重席, 择不取费.在国,天有灾,亲戚乏困而供之;在军,食熟者半而后食.其所尝者,卒乘必与 焉.是以民不罢劳,死知不旷.今夫差,次有台榭陂池焉;宿有妃嫱嫔御焉.一日之行,所 欲必成,玩好必从,珍异是聚,夫差先自败己,焉能败我?" 越破吴,请师于楚以伐晋.楚王与大夫皆惧,将许之.左史倚相曰:"此恐吾攻己,故 示我不病.请为长毂千乘,卒三万,与分吴地也."庄王听之,遂取东国. 阳虎为难于鲁,走之齐,请师于鲁,齐侯许之.鲍文子曰:"不可也.阳虎欲齐师破, 齐师破,大臣必多死,于是欲奋其诈谋.夫虎有宠于季氏而将杀季孙,以不利鲁国而容其求 焉.今君富于季氏而大于鲁国,兹阳虎所欲倾覆也.鲁免其疾,而君又收之,毋乃害乎?" 齐君乃执之,免而奔晋. 汤欲伐桀.伊尹曰:"请阻乏贡职以观其动."桀怒,起九夷之师以伐之.伊尹曰: "未可.彼尚犹能起九夷之师,是罪在我也."汤乃谢罪请服,复入贡职.明年,又不供贡 职.桀怒,起九夷之师,九夷之师不起.伊尹曰:"可矣."汤乃兴师,伐而残之.迁桀南 巢氏焉. 武王伐纣,过隧斩岸,过水折舟,过谷发梁,过山焚莱,示民无返志也.至于有戎之 隧,大风折.散宜生谏曰:"此其妖欤?"武王曰:"非也.天落兵也."风霁而乘以大 雨,水平地而啬.散宜生又谏曰:"此其妖欤?"武王曰:"非也,天洒兵也."卜而龟 熸.散宜生又谏曰:"此其妖欤?"武王曰:"不利以祷祠,利以击众,是熸之已."故武 王顺天地,犯三妖而禽纣于牧野,其所独见者精也. 晋文公与荆人战于城濮,君问于咎犯.咎犯对曰:"服义之君,不足于信;服战之君, 不足于诈,诈之而已矣."君问于雍季,雍季对曰:"焚林而田,得兽虽多,而明年无复 也;干泽而渔,得鱼虽多,而明年无复也.诈犹可以偷利,而后无报."遂与荆军战,大败 之.及赏,先雍季而后咎犯.侍者曰:"城濮之战,咎犯之谋也!"君曰:"雍季之言,百 世之谋也;咎犯之言,一时之权也,寡人既行之矣." 城濮之战,文公谓咎犯曰:"吾卜战而龟熸.我迎岁,彼背岁.彗星见,彼操其柄,我 操其标.吾又梦与荆王搏,彼在上,我在下,吾欲无战,子以为何如?"咎犯对曰:"十战 龟熸,是荆人也.我迎岁,彼背岁,彼去我从之也.彗星见,彼操其柄,我操其标,以扫则 彼利,以击则我利.君梦与荆王搏,彼在上,君在下,则君见天而荆王伏其罪也.且吾以宋 卫为主,齐秦辅我,我合天道,独以人事固将胜之矣."文公从之,荆人大败. 越饥,句践惧.四水进谏曰:"夫饥,越之福也,而吴之祸也.夫吴国甚富而财有余, 其君好名而不思后患.若我卑辞重币以请籴于吴,吴必与我,与我则吴可取也."越王从 之.吴将与之,子胥谏曰:"不可.夫吴越接地邻境,道易通,仇雠敌战之国也.非吴有 越,越必有吴矣,夫齐晋不能越三江五湖以亡吴越,不如因而攻之,是吾先王阖庐之所以霸 也.且夫饥何哉?亦犹渊也,败伐之事,谁国无有?君若不攻而输之籴,则利去而凶至,财 匮而民怨,悔无及也."吴王曰:"吾闻义兵不服仁人,不以饿饥而攻之,虽得十越,吾不 为也."遂与籴,三年,吴亦饥,请籴于越,越王不与而攻之,遂破吴. 赵简子使成何,涉他与卫灵公盟于𫑘泽.灵公未喋盟.成何,涉他捘灵公之手而撙之, 灵公怒,欲反赵.王孙商曰:"君欲反赵,不如与百姓同恶之."公曰:"若何?"对曰: "请命臣令于国曰:'有姑姊妹女者家一人,质于赵.'百姓必怨,君因反之矣."君曰: "善."乃令之三日,遂征之五日,而令毕国人巷哭.君乃召国大夫而谋曰:"赵为无道, 反之可乎?"大夫皆曰:"可."乃出西门,闭东门,越王闻之,缚涉他而斩之,以谢于 卫,成何走燕.子贡曰:"王孙商可谓善谋矣.憎人而能害之;有患而能处之;欲用民而能 附之;一举而三物俱至,可谓善谋矣." 楚成王赞诸属诸侯,使鲁君为仆,鲁君致大夫而谋曰:"我虽小,亦周之建国也.今成 王以我为仆,可乎?"大夫皆曰:"不可."公仪休曰:"不可不听楚王,身死国亡,君之 臣乃君之有也;为民,君也!"鲁君遂为仆. 齐景公以其子妻阖庐,送诸郊.泣曰:"余死不汝见矣."高梦子曰:"齐负海而县 山,纵不能全收天下,谁干我君?爱则勿行!"公曰:"余有齐国之固,不能以令诸侯,又 不能听,是生乱也.寡人闻之,不能令则莫若从,且夫吴若蜂虿然,不弃毒于人则不静,余 恐弃毒于我也."遂遣之. 齐欲妻郑太子忽,太子忽辞,人问其故,太子曰:"人各有偶,齐大,非吾偶也.诗 云:'自求多福.'在我而已矣."后戎伐齐,齐请师于郑.郑太子忽率师而救齐,大败戎 师,齐又欲妻之.太子固辞,人问其故.对曰:"无事于齐,吾犹不敢.今以君命救齐之 急,受室以归,人其以我为师婚乎?"终辞之. 孔子问漆雕马人曰:"子事臧文仲,武仲,孺子容,三大夫者,孰为贤?"漆雕马人对 曰:"臧氏家有龟焉,名曰蔡;文仲立三年为一兆焉;武仲立三年为二兆焉;孺子容立三年 为三兆焉,马人立之矣.若夫三大夫之贤不贤,马人不识也."孔子曰:"君子哉!漆雕氏 之子,其言人之美也,隐而显;其言人之过也,微而着.故智不能及,明不能见,得无数卜 乎?" 安陵缠以颜色美壮,得幸于楚共王.江乙往见安陵缠,曰:"子之先人岂有矢石之功于 王乎?"曰:"无有."江乙曰:"子之身岂亦有乎?"曰:"无有."江乙曰:"子之贵 何以至于此乎?"曰:"仆不知所以."江乙曰:"吾闻之,以财事人者,财尽而交疏;以 色事人者,华落而爱衰.今子之华,有时而落,子何以长幸无解于王乎?"安陵缠曰:"臣 年少愚陋,愿委智于先生."江乙曰:"独从为殉可耳."安陵缠曰:"敬闻命矣!"江乙 去.居年,逢安陵缠,谓曰:"前日所谕子者,通于王乎?"曰:"未可也."居年. 江乙复见安陵缠曰:"子岂谕王乎?"安陵缠曰:"臣未得王之间也."江乙曰:"子出与 王同车,入与王同坐.居三年,言未得王之间,子以吾之说未可耳."不悦而去.其年,共 王猎江渚之野,野火之起若云蜺,虎狼之嗥若雷霆.有狂兕从南方来,正触王左骖,王举旌 旄,而使善射者射之,一发,兕死车下,王大喜,拊手而笑,顾谓安陵缠曰:"吾万岁之 后,子将谁与斯乐乎?"安陵缠乃逡巡而却,泣下沾衿,抱王曰:"万岁之后,臣将从为 殉,安知乐此者谁?"于是共王乃封安陵缠于车下三百户.故曰:"江乙善谋,安陵缠知 时." 太子商臣怨令尹子上也.楚攻陈,晋救之.夹泜水而军.阳处父知商臣之怨子上也,因 谓子上曰:"少却,吾涉而从子."子上却.因令晋军曰:"楚遁矣."使人告商臣曰: "子上受晋赂而去之."商臣诉之成王,成王遂杀之. 智伯欲袭卫,故遗之乘马,先之一璧,卫君大悦,酌酒,诸大夫皆喜.南文子独不喜, 有忧色.卫君曰:"大国礼寡人,寡人故酌诸大夫酒,诸大夫皆喜,而子独不喜,有忧色 者,何也?"南文子曰:"无方之礼,无功之赏,祸之先也.我未有往,彼有以来,是以忧 也."于是卫君乃修梁津而拟边城.智伯闻卫兵在境上,乃还. 智伯欲袭卫,乃佯亡其太子颜,使奔卫.南文子曰:"太子颜之为其君子也,甚爱.非 有大罪也,而亡之?必有故!然人亡而不受不祥."使吏逆之,曰:"车过五乘,慎勿内 也."智伯闻之,乃止. 叔向之杀苌弘也,数见苌弘于周.因佯遗书曰:"苌弘谓叔向曰:'子起晋国之兵以攻 周,吾废刘氏而立单氏.'"刘氏请之.君曰:"此苌弘也."乃杀之. 楚公子午使于秦,秦囚之,其弟献三百金于叔向,叔向谓平公曰:"何不城壶丘?秦楚 患壶丘之城.若秦恐而归公子午,以止吾城也,君乃止,难亦未构,楚必德君."平公曰: "善."乃城之.秦恐,遂归公子午使之晋,晋人辍城,楚献晋赋三百车. 赵简子使人以明白之乘六,先以一璧,为遗于卫.卫叔文子曰:"见不意,可以生,故 此小之所以事大也.今我未以往,而简子先以来,必有故."于是斩林除围,聚敛蓄积,而 后遣使者.简子曰:"吾举也,为不可知也.今既已知之矣,乃辍围卫也." 郑桓公将欲袭郐,先问郐之辨智果敢之士,书其名姓,择郐之良臣而与之,为官爵之名 而书之,因为设坛于门外而埋之.衅之以猳,若盟状.郐君以为内难也,尽杀其良臣.桓公 因袭之,遂取郐. 郑桓公东会封于郑,暮舍于宋东之逆旅,逆旅之叟从外来,曰:"客将焉之?"曰: "会封于郑."逆旅之叟曰:"吾闻之:时难得而易失也.今客之寝安,殆非封也."郑桓 公闻之,援辔自驾,其仆接淅而载之,行十日夜而至.厘何与之争封.故以郑桓公之贤,微 逆旅之叟,几不会封也. 晋文公伐卫,入郭,坐士令食,曰:"今日必得大垣."公子虑俛而笑之.文公曰: "奚笑?"对曰:"臣之妻归,臣送之,反见桑者而助之.顾臣之妻则亦有送之者矣."文 公惧,还师而归,至国,而貉人攻其地. [1] 作者简介 刘向(约前77 - 前6)又名刘更生,字子政.西汉经学家,目录学家,文学家.沛县(今属江苏)人.楚元王刘交四世孙.汉宣帝时,为谏大夫.汉元帝时,任宗正.以反对宦官弘恭,石显下狱,旋得释.后又以反对恭,显下狱,免为庶人.汉成帝即位后,得进用,任光禄大夫,改名为"向",官至中垒校慰.曾奉命领校秘书,所撰"别录",为中国最早的图书公类目录.治"春秋彀梁传".著"九叹"等辞赋三十三篇,大多亡佚.今存"新序","说苑","列女传"等书,"五经通义"有清人马国翰辑本.原有集,已佚,明人辑为"刘中垒集".生平事迹见"汉书"卷三十六. [2]